Riviere in SA is 'rioolslote'
20 July 2012 MORE ARTICLES
KAAPSTAD. – Suid-Afrika se groot riviere is weinig meer as groot rioolslote.
Dr. Jo Barnes, 'n epidemioloog aan die afdeling gemeenskapsgesondheid aan die Universiteit van Stellenbosch se fakulteit gesondheidswetenskappe, sê die meeste riviere is onveilig om sport in te beoefen. Met die pas afgelope Bergrivier-kanomarathon het verskeie roeiers onder meer diarree gekry. Volgens Barnes is dit weens die rivierwater.
"Ons land is in 'n krisis omdat swak behandelde of onbehandelde riool in groot riviere beland. Daarby het die land te min drinkwater – ons is op 'n naaldpunt.
"'n Rivier is soos 'n vervoerband in 'n fabriek – mense sit goed op en haal dit weer af. Wat mense nie besef nie, is dat die grootste bron van besoedeling in Suid-Afrika nié chemiese stowwe is nie, maar riool weens onder meer swak bestuur. Meer riool word ontvang as wat gehanteer kan word."
Nóg 'n rede vir dié toedrag van sake is verstopte vloedwaterpype wat oorloop na die rioolstelsel. "Dit veroorsaak dat die rioolstelsel oorstroom en omdat die rivier die laagste punt is, loop alles soontoe.
"Daar is mense wat ook doelbewus water in die rioolstelsel herlei – uiteindelik besoedel dit riviere, maar dis mos ver weg van hulle huise af. En dit is gegoede mense."
Weens swak vullisverwydering en 'n gebrek aan toilette in informele nedersettings, voer reënwater riool en afval na riviere.
"Daar is plekke waar 40 tot 60 mense 'n toilet deel wat nie behoorlik werk nie. Dié mense is deels skuldig en deels slagoffers van hulle omstandighede.